b'\n_START_ARTICLE_\nVienyb\xc4\x97s aik\xc5\xa1t\xc4\x97\n_START_PARAGRAPH_\nVienyb\xc4\x97s aik\xc5\xa1t\xc4\x97\xc2\xa0\xe2\x80\x93 Kauno naujamiestyje, K. Donelai\xc4\x8dio ir S. Daukanto gatvi\xc5\xb3 sankirtoje XIX a. viduryje suformuota aik\xc5\xa1t\xc4\x97. Tuo metu joje vyko turg\xc5\xabs, o abi gatv\xc4\x97s dalijo aik\xc5\xa1t\xc4\x99 \xc4\xaf keturias dalis. 1919\xc2\xa0m. vietoj \xc5\xa1iaurin\xc4\x97je aik\xc5\xa1t\xc4\x97s dalyje buvusio Rusijos imperijos kariuomen\xc4\x97s manie\xc5\xbeo prad\xc4\x97tas kurti vienas pirm\xc5\xb3j\xc5\xb3 Lietuvoje Vytauto Did\xc5\xbeiojo karo muziejus. Tarp Karo muziejaus ir K. Donelai\xc4\x8dio gatv\xc4\x97s buvo \xc4\xafrengtas muziejaus sodelis, pastatyti paminklai \xe2\x80\x9e\xc5\xbduvusiems u\xc5\xbe Lietuvos laisv\xc4\x99\xe2\x80\x9c, biustai i\xc5\xa1kiliausiems Lietuvos \xc5\xbemon\xc4\x97ms, Laisv\xc4\x97s paminklas, \xc4\xafrengta Am\xc5\xbeinoji ugnis, sodel\xc4\xaf papild\xc4\x97 kelios skulpt\xc5\xabros, Knygne\xc5\xa1i\xc5\xb3 sienel\xc4\x97._NEWLINE_Vienyb\xc4\x97s aik\xc5\xa1t\xc4\x97 tapo reprezentatyviausia Kauno aik\xc5\xa1te, joje vyko svarbiausios valstybin\xc4\x97s i\xc5\xa1kilm\xc4\x97s, Lietuvos kariuomen\xc4\x97s rikiuot\xc4\x97s. Tarpukario metais aik\xc5\xa1t\xc4\x97je ir \xc5\xa1alia jos pastatyti keli didesni pastatai: \xc5\xbdem\xc4\x97s bankas (dabar KTU rektorato r\xc5\xabmai, verslinink\xc5\xb3 broli\xc5\xb3 Vailokai\xc4\x8di\xc5\xb3 namas (susprogdintas 1944\xc2\xa0m.), greta Karo muziejaus M. K. \xc4\x8ciurlionio dail\xc4\x97s muziejus._NEWLINE_Antrojo pasaulinio karo metais ir sovietme\xc4\x8diu Karo muziejaus sodelyje pastatyti paminklai ir skulpt\xc5\xabros buvo sunaikinti, aik\xc5\xa1t\xc4\x97 performuota, pervadinta poeto J. Janonio vardu, jos pagrindiniu akcentu tapo V. Lenino paminklas. Vienyb\xc4\x97s aik\xc5\xa1t\xc4\x97s pietin\xc4\x97je dalyje 1974\xc2\xa0m. buvo pastatyti Politinio \xc5\xa1vietimo namai (dabar\xc2\xa0\xe2\x80\x93 VDU r\xc5\xabmai, rytin\xc4\x97je ir \xc5\xa1iaurin\xc4\x97je\xc2\xa0\xe2\x80\x93 administraciniai \xe2\x80\x9ePramprojekto\xe2\x80\x9c ir \xe2\x80\x9eMiestprojekto\xe2\x80\x9c r\xc5\xabmai._NEWLINE_Nuo 1988\xc2\xa0m. palaipsniui buvo atkuriamas Karo muziejaus sodelis, i\xc5\xa1 Vienyb\xc4\x97s aik\xc5\xa1t\xc4\x97s pa\xc5\xa1alinti sovietiniai paminklai. Rvoliucijos vado V. Lenino paminklas buvo pirmas nugriautas ne tik Lietuvoje, bet ir visoje Soviet\xc5\xb3 S\xc4\x85jungoje 1990 m. rugpj\xc5\xab\xc4\x8dio 6 d._NEWLINE_2008\xc2\xa0m. pabaigoje paskelbti aik\xc5\xa1t\xc4\x97s rekonstrukcijos konkurso rezultatai. Geriausiu pripa\xc5\xbeintas \xe2\x80\x9eEquilibrium\xe2\x80\x9c projektas.'